《溅玉亭》
宋代·詹友端

昔闻东坡老，险语壮庐阜。向来诗漱玉，光焰不可覆。

飞龙擘翠峡，绝响还许步。追观秋霜岸，奔流作雷怒。

春撞碎圭璧，雪溅入窗户。头眩怯初高，眼眈久反顾。

恍疑尘埃踪，误落清净土。永怀琴高生，控鲤得仙去。

作者简介：宣州宣城人，字伯尹。徽宗政和五年中乡贡第一。高宗建炎初，伏阙上书，言甚剀激，不报。值叛将围宣城，亲当锋矢，以为众倡。乱平，补迪功郎，调监池州赡军酒库。盗发，友端摄西安尉，力战中矢而卒。